钦定古今图书集成/明伦汇编/官常典/第768卷 > 辛次膺
## 钦定古今图书集成/明伦汇编/官常典/第768卷 > 辛次膺

按《宋史》本传：“次膺，字起季，莱州人。幼孤，从母依外氏
王圣美于丹徒。俊慧力学，日诵千言。甫冠，登政和二
年进士第，历官为单父丞。值山东乱，举室南渡。属闽
寇范汝为陷建州，宰相吕颐浩以次膺宰蒲城，遏贼
冲。比至，寇党熊志宁已焚其邑。于是披荆棘，坐瓦砾
中，安辑吏民，料丁壮，治器械，厄险阻，号令不烦，邑民”
便之。数月，韩世忠破贼，复建州，除审计司。馀党范黑
龙破邻邑，闽帅张守檄次膺俟贼平而后行。乃募乡
兵，习彊弩，贼至，与之夹水而阵，矢齐发，贼奔溃，生致
首领五人，馀悉宥之。用参政盂庾荐，召对，奏：“用人贵
于务实，施令在于必行。”迁驾部。愿敕郡邑省耕薄征，
务农抑末。又奏：“中原之人弃坟墓生业，从巡江左，饥
寒殒仆。愿加存拊，可以坚中原徯后之心。”迁吏部郎、
湖北运判，中途召还，见高宗于建康行宫，首言救世
之弊，上称善，敕以所奏榜朝堂。擢右正言。奏：“愿阅兵将，亲简㧞，揽恩威之柄，使人人知朝廷之尊。左右近
习，久则干政，愿杜其渐。兵连不解，十年于兹，一岁用
钱三十万，米四百万石，诸路常赋仅足支其半，馀悉
取诸民。乞罢不急之务，节姑息之泽，省穴官，汰懦兵。”
韩世忠男直秘阁次膺奏曰：“攻城野战，世忠功也，其
子何与？幸门一启，援例者众。”又奏：“今主议者见小利，
忽大计，偏师偶胜，遽思进讨，便谓攻为有馀；警奏稍
闻，首陈退舍，便谓守为不足。愿严纪律，谨烽燧，明间
探。”上皆信纳。闻韩世忠将自楚州移军镇江，复陈可
虑者五。王伦使北请和，次膺言：“宣和海上之约，靖康
城下之盟，口血未干，兵随其后。今日之事，当识其诈。”
时秦桧在政府，为其妻兄王仲薿叙两官，次膺劾仲
薿奴事朱勔投拜金酋，罪在不赦。又劾知抚州王㬇
造法佃官田不输租，其父仲山先知抚州，“屈膝金人，
㬇继其后，何颜见吏民？㬇，桧之妻兄也。”章留中、次膺
再论之曰：“近臣奏二人继闻追寝除命，是皆桧容私
营救，陛下曲从其欲，国之纪纲，臣之责任，一切废革。
借使贵连宫掖，亲如肺腑，宠任非宜，臣亦得论之，而
大臣之姻娅，乃不得绳之耶？望陛下奋乾刚之威，戒
蒙蔽之渐。”求去。除直秘阁、湖南提刑。先是，湖南贼龙
渊、李朝拥众数万，据衡之茶陵，桧匿不奏，乃以见阙
处次膺。陛辞，上曰：“卿以将母为请，朕不得留。湖湘风
物甚佳，且无盗贼，职名异恩，卒岁当召。”既抵长沙，贼
势方张，戍将抽回，始悟桧欲陷之。即单车趋茶陵，擒
贼骁将戮之，募贼党毛义、龙麟等，赍榜谕以朝廷抽
回戍将，务欲招安，宜亟降，待以不死。龙渊、李朝相继
降，仍请料精锐可得禁旅万馀。次膺笑曰：“是皆吾民，
正当弃兵甲，持锄耰，趣令复业”，奏茶陵为军。金好成
赦书至衡阳，次膺极陈其诈，略曰：“臣昨在谏列，尝数
论金人变诈无常，愿陛下为宗社生灵深虑。近观邸
报，枢密院编修官胡铨妄议和好，历诋大臣，除名远
窜。已而得铨书槁，乃知朝廷遽欲屈己称藩，臣未知
其可。大臣怀奸固位，不恤国计，媕娿趋和，谬以为便，
臣不知天下之人以为便乎？父之仇不与共戴天，兄
弟之仇不反兵，弃仇释怨，尽除前事，降万乘之尊以
求说于敌，天下之人果能遂亡怨痛，以从陛下之志
乎？”书奏，不报。金陷三京，次膺罢奉祠。秦桧以其负重
名，欲先移书，当稍收用，次膺笑而不答。阅十六年，贫
益甚，亡毫发求于人。桧死，起知婺州，三日被召至国
门，以足疾求去，加秘阁修撰。还都，再召见，历言仇怨
当国，老母几委沟壑。因奏国本未立，上改容曰：“谁可？”
次膺曰：“知子莫若父。”上称善。擢权给事中。蒋璨权户
部侍郎，次膺駮璨不守正，事交结，出璨知平江。御史
中丞汤鹏举劾次膺假权报怨，除待制宫观，起知泉
州，移福建帅。丁母忧，乞纳禄。孝宗即位，手诏趣召，既
至，奏：“陛下用贤，必考核事功，勿以一人誉用之，一人
毁去之。出令要无反汗，纳善要如转圜，练兵恤民，经
理两淮，使敌不能乘虚而入。”是日，除御史中丞。朝德
寿宫，高宗一见，谓惜闲卿于彊健。时上将以春飨迎
高宗诣延祥观，幸玉津园，次膺奏：“钦宗服未终，方停
策士，且金人嫚书甫至，意在交兵。矧原野间禁卫稀
少，当过为之虑。兼一出费十数万缗，曷若以资兵食。”
时两淮尽为荒野，次膺奏：“乞集遗甿归业，借种牛，或
令在屯兵从便耕种，此足兵良法。至”若成闵之贪饕，
汤思退之朋附，叶义问之奸罔，皆以次论劾。每章疏
一出，天下韪之。上方厉精政事，次膺每以名实为言，
多所裨益，呼其官不名。隆兴改元，三月，同知枢密院
事。符离之师捷奏日闻，次膺手疏千言乞持重。未几，
军果溃。及见上，颜色不乐，奏言：“师溃而归，张浚弹压
必无他，此上天大儆戒于陛下。”上叹其先见。拜参知
政事，以疾，力祈免，且奏曰：“王十朋除侍史，虽上亲擢，
天下皆知臣尝荐其贤。汤思退召将至，亦知臣尝疏
其奸。臣不引避，人其谓何？”除资政殿学士、提举洞霄
宫。陛辞，赐茶，甚惜其去。次膺奏：“臣与思退理难同列。”
上曰：“有谓汤思退可用者。”次膺奏：“今日之事，恐非思
退能办。思退固不足道，窃恐误国家事。”乾道六年闰
五月卒，年七十九。次膺孝友清介，立朝謇谔，仕宦五
十年，无丝毫挂吏议。为政贵清静，先德化，所至人称
其不烦。善属文，尤工于诗。